# ที่ ปชส. 034/2568 ฝ่ายบริหารการตลาดและประชาสัมพันธ์

# 2 พฤษภาคม 2568

**โตโยต้าประกาศความร่วมมือ**

**“นวัตกรรมจัดการขยะอาหาร” ผ่านเครือข่าย Food Waste Platform**

**เพื่อลดปริมาณขยะและมุ่งสู่ความเป็นกลางทางคาร์บอน**

**================================================================================**

 **นายนันทวัฒน์ ศรีวรัตน์อัชกุล ผู้ช่วยกรรมการผู้จัดการใหญ่ บริษัท โตโยต้า มอเตอร์ ประเทศไทย จำกัด ร่วมประกาศเจตนารมณ์ร่วมขับเคลื่อนการจัดการขยะอาหาร ผ่านเครือข่าย Food Waste Platform เพื่อเป็นศูนย์กลางความรู้และแนวทางการจัดการขยะอาหารอย่างยั่งยืน พร้อมด้วย นายนราพัฒน์ แก้วทอง ผู้ช่วยรัฐมนตรีประจำกระทรวงทรัพยากรธรรมชาติและสิ่งแวดล้อม ดร.วิภารัตน์ ดีอ่อง ผู้อำนวยการสำนักงานการวิจัยแห่งชาติ นางสาวปรียาพร สุวรรณเกษ อธิบดีกรมควบคุมมลพิษ พร้อมหน่วยงานพันธมิตรรวม 29 องค์กร เมื่อวันที่ 24 เมษายน 2568 ณ ห้องประชุมศักดิ์สิทธิ์ ตรีเดช อาคารกระทรวงทรัพยากรธรรมชาติและสิ่งแวดล้อม**

แพลตฟอร์มการเผยแพร่นวัตกรรมการจัดการขยะอาหาร หรือ Food Waste Platform เป็นความร่วมมือจาก 29 หน่วยงานพันธมิตร ทั้งภาครัฐ ภาคเอกชน และสถาบันการศึกษา ร่วมกันศึกษานำขยะอาหารกลับมาใช้ประโยชน์อย่างเป็นระบบ เพื่อสนับสนุนหลักการเศรษฐกิจหมุนเวียน (Circular Economy) และนโยบาย BCG (Bio-Circular-Green Economy) ของประเทศไทย ผ่านการแลกเปลี่ยนองค์ความรู้ การพัฒนาเทคโนโลยี พร้อมทั้งกระตุ้นให้ภาคธุรกิจและภาคประชาชนเข้ามามีส่วนร่วม ในการลดปริมาณขยะอาหาร ผ่านโครงการที่สามารถนำไปปฏิบัติได้จริงและเกิดผลเป็นรูปธรรมอย่างยั่งยืน

โตโยต้ามุ่งให้ความสำคัญกับการลดการปล่อยก๊าซเรือนกระจกเพื่อมุ่งสู่ความเป็นกลางทางคาร์บอนและการพัฒนาอย่างยั่งยืน ใส่ใจทุกขั้นตอนของกระบวนการผลิตเพื่อลดผลกระทบต่อสิ่งแวดล้อมตลอดวงจรชีวิตผลิตภัณฑ์ (Life Cycle Assessment) ตั้งแต่ขั้นตอนการออกแบบ การผลิตชิ้นส่วน การขนส่ง การผลิตในโรงงาน การจำหน่าย ตลอดการกำจัดเมื่อหมดอายุการใช้งาน และอีกหนึ่งแนวทางที่โตโยต้าให้ความสำคัญควบคู่ไปพร้อมกันคือ การจัดการขยะอาหารที่เกิดขึ้นทั้งจากภายในและภายนอกบริษัท โดยมุ่งผลักดันแนวทางการจัดการขยะอาหารอย่างมีประสิทธิภาพ ตั้งแต่การลดปริมาณและป้องกันขยะจากต้นทาง การนำกลับมาใช้ประโยชน์ รวมทั้งการกำจัดอย่างถูกต้อง เพื่อนำไปสู่การเปลี่ยนแปลงที่เป็นรูปธรรม ช่วยลดการปล่อยก๊าซเรือนกระจก และลดผลกระทบต่อสิ่งแวดล้อมในระยะยาว

โตโยต้าเชื่อมั่นว่า การพัฒนาแพลตฟอร์มเพื่อเผยแพร่ข้อมูลและนวัตกรรมการจัดการขยะอาหารในครั้งนี้ จะเป็นศูนย์กลางองค์ความรู้ที่สามารถเชื่อมโยงภาคส่วนต่างๆ สู่การมีส่วนร่วมในการลดขยะและการปล่อยก๊าซเรือนกระจก เพื่อให้สังคมไทยมุ่งสู่ความเป็นกลางทางคาร์บอนได้อย่างยั่งยืน